**ELŐTERJESZTÉS**

**Körmend Város Önkormányzata Képviselő-testületének 2022. december 15-i ülésére**

**Tárgy:** A helyi adókról szóló 47/2003. (XII. 29.) önkormányzati rendelet módosítása

Tisztelt Képviselő-testület!

A helyi adókról szóló 47/2003. (XII. 29.) önkormányzati rendelet határozza meg a Körmend város illetékességi területén fizetendő helyi adók fajtáját és mértékét. A rendelet a korábbiakban évente felülvizsgálatra került, azonban a koronavírus járvány miatt kihirdetett veszélyhelyzet ideje alatt erre nem volt lehetőség, mivel jogszabály tiltotta az önkormányzatok számára az adó- és díjemeléseket. Ez a tilalom azonban már nincs érvényben, így sor kerülhet a rendelet felülvizsgálatára.

A rendeletben meghatározott adónemek közül az idegenforgalmi adó mértékének emelését javaslom tekintettel arra, hogy régóta nem került sor emelésre, továbbá más települések is magasabb adómértéket alkalmaznak ezen adónem tekintetében.

Az adó mértékére vonatkozóan a helyi adókról szóló 1990. évi C. törvény határozza meg a korlátokat, amely keretek között az önkormányzatok meghatározhatják helyi szinten az adók mértékét. A Pénzügyminisztérium tájékoztatása alapján idegenforgalmi adó esetében 2023. évre vonatkozóan az adómaximum 597,5 Ft/fő/vendégéjszaka. Ezt is figyelembe véve az idegenforgalmi adó mértékét javaslom 400,- Ft/fő/vendégéjszaka összegre emelni.

Az idegenforgalmi adó teljes egészében az Önkormányzat bevételét képezi.

Helyi adók emelésének tervezetét – a gazdasági kamarákról szóló 1999. évi CXXI. törvény 37.§ (4) bekezdése értelmében – előzetesen véleményeztetni kell a területileg illetékes gazdasági kamarával. Ennek megfelelően a rendeletmódosítás tervezetét megküldtük a Vas Megyei Kereskedelmi és Iparkamara részére véleményezés céljából. Válaszukban a következőt fogalmazták meg: *„Ismerve és megértve a települési önkormányzatok nehéz pénzügyi helyzetét, a települési adókról szóló előterjesztést jelen körülmények között a Vas Megyei Kereskedelmi és Iparkamara részéről elfogadjuk, és minden rendelkezésünkre álló eszközzel szorgalmazzuk, hogy az önkormányzatok központi elvonásai csökkenjenek, pénzügyi mozgásterük növekedjen.”*

Kérem a Tisztelt Képviselő-testületet, hogy az előterjesztésben foglaltakat tárgyalja meg, és fogadja el a rendeletmódosítást.

**Előzetes hatásvizsgálat:**

Társadalmi hatás: A módosításra kerülő rendelet a helyi adókat határozza meg, ami hatással van valamennyi helyi lakosra, illetve ide látogató turistára. A módosítás kizárólag az idegenforgalmi adó emelését célozza, amely a városban vendégéjszakát eltöltők költségét emeli.

Gazdasági hatás: A rendelet adóemelést tartalmaz, az önkormányzati bevételek növelését jelenti.

Költségvetési hatás: A rendelet megalkotásának van költségvetési hatása, mivel az idegenforgalmi adóból származó bevétel az Önkormányzat saját bevétele.

Környezeti és egészségi hatás: A rendelet megalkotásának nincs környezeti és egészségi hatása.

Adminisztratív terheket befolyásoló hatás: A rendelet megalkotásának nincs számottevő adminisztratív terheket befolyásoló hatása.

A jogszabály megalkotásának szükségességét, a jogalkotás elmaradásának várható következményeit, és a jogszabály alkalmazásához szükséges személyi, szervezeti, tárgyi és pénzügyi feltételek:

A rendelet megalkotására szükség van ahhoz, hogy az Önkormányzatnál bevétel képződjön.

A jogszabály alkalmazása többlet személyi, szervezeti, tárgyi és pénzügyi feltételeket nem kíván.

Körmend, 2022. december 8.

**Bebes István**

**polgármester**

**Körmend Város Önkormányzata Képviselő-testülete ……/2022. (XII. …) önkormányzati rendelete**

**a helyi adókról szóló 47/2003. (XII. 29.) önkormányzati rendelet módosításáról**

Körmend Város Önkormányzata Képviselő-testülete a helyi adókról szóló 1990. évi C. törvény 1.§ (1) bekezdésében kapott felhatalmazás alapján, az Alaptörvény 32. cikk (1) bekezdés h) pontjában meghatározott feladatkörében eljárva – a gazdasági kamarákról szóló 1999. évi CXXI. törvény 37.§ (4) bekezdésében biztosított véleményezési jogkörében eljáró Vas Megyei Kereskedelmi és Iparkamara véleményének kikérésével – a következőket rendeli el:

**1.§** Körmend Város Önkormányzata Képviselő-testületének a helyi adókról szóló 47/2003. (XII. 29.) önkormányzati rendelete 4.§-a helyébe a következő rendelkezés lép:

*4.§ Az adó mértéke személyenként és vendégéjszakánként 400 Ft.*

**2.§** Ez a rendelet 2023. február 1-jén lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**a helyi adókról szóló 47/2003. (XII. 29.) önkormányzati rendelet módosításáról szóló ……/2022. (XII. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A helyi adókról szóló 1990. évi C. törvényben kapott felhatalmazás alapján az Önkormányzat megalkotta a helyi adókról szóló rendeletét. A rendelet, és ezáltal az abban meghatározott adók mértékének felülvizsgálata az elmúlt időszakban a koronavírusjárvány miatt kihirdetett veszélyhelyzet időtartama alatt elmaradt, mivel magasabb szintű jogszabály tiltotta a helyi adók emelését. Emiatt a rendelet és az abban meghatározott adómértékek felülvizsgálata indokolt.

**RÉSZLETES INDOKOLÁS**

**1.§-hoz**

A vonatkozó jogszabályi rész a rendelet mellékletének módosításáról rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.